b'\n_START_ARTICLE_\nMoskiittorannikko\n_START_PARAGRAPH_\nMoskiittorannikko (esp. Costa de los Mosquitos) on alue Hondurasissa ja Nicaraguassa. Se on saanut nimens\xc3\xa4 paikallisten miskitointiaanien mukaan. Moskiittorannikko sijaitsee Keski-Amerikan it\xc3\xa4rannikolla, ja se oli pitk\xc3\xa4\xc3\xa4n englantilaisten hallussa. Se on noin 65 kilometri\xc3\xa4 leve\xc3\xa4 ja 360 kilometri\xc3\xa4 pitk\xc3\xa4 rannikkokaistale. Sen suurimmat kaupungit ovat Nicaraguan Bluefields, Puerto Cabezas ja San Juan del Norte._NEWLINE_Eurooppalaisvaikutteet saapuivat alueelle 1600-luvulla, kun bukanieereiksi kutsutut englantilaiset merirosvot saapuivat. Pian t\xc3\xa4m\xc3\xa4n j\xc3\xa4lkeen englantilaiset perustivat protektoraatin miskitojen asuinalueelle. Espanja, Nicaragua ja Yhdysvallat eiv\xc3\xa4t hyv\xc3\xa4ksyneet englantilaissiirtokuntaa, ja alue siirtyi 1850 virallisesti Nicaragualle Britannian ja Yhdysvaltojen v\xc3\xa4lisen Clayton\xe2\x80\x93Bulwer-sopimuksen my\xc3\xb6t\xc3\xa4.'